KOMISIJOS REGLAMENTAS (EB) Nr. 376/2007
2007 m. kovo 30 d.
iš dalies keičiantis Reglamentą (EB) Nr. 2042/2003 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti, ir šias užduotis atliekančių organizacijų bei darbuotojų patvirtinimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. liepos 15 d. Europos Parlamento ir Tarybos reglamentą (EB) Nr. 1592/2002 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą (1), ypač jo 5 ir 6 straipsnius,
kadangi:
(1)
Iki 2007 m. kovo 28 d., per pereinamąjį laikotarpį, kai valstybės narės buvo visiškai atsakingos už visus su skrydžių leidimų išdavimu susijusius aspektus, Komisijos reglamentas (EB) Nr. 2042/2003 (2) nebuvo taikomas orlaiviams, kuriais skrydžiai buvo vykdomi su tokiais leidimais, todėl šių orlaivių techninė priežiūra buvo vykdoma pagal galiojančias nacionalines taisykles.
(2)
Bendrųjų šių orlaivių techninės priežiūros taisyklių neįmanoma nustatyti dėl skrydžių leidimų, kurie išduodami kiekvienu konkrečiu atveju skrydžiams vykdyti orlaiviais, dėl įvairių priežasčių neatitinkančiais tinkamumo skraidyti pažymėjimų išdavimo taisyklių, pobūdžio. Todėl konkrečiu atveju patvirtintose skrydžio sąlygose reikėtų apibrėžti taikomas techninės priežiūros nuostatas.
(3)
Būtina 2003 m. rugsėjo 24 d. Komisijos reglamento (EB) Nr. 1702/2003, nustatančio orlaivio tinkamumo skraidyti ir orlaivio bei susijusių jo gaminių, dalių ir prietaisų tinkamumo naudoti aplinkos atžvilgiu pažymėjimų išdavimą bei projektavimo ir gamybinių organizacijų sertifikavimą įgyvendinančias taisykles (3), naujų reikalavimų ir administracinių procedūrų priėmimo tvarką papildyti nuostatomis dėl skrydžių leidimų išdavimo iš dalies pakeičiant Reglamentą (EB) Nr. 2042/2003 taip, kad orlaiviams, kuriais skrydžiai vykdomi su skrydžio leidimu, vietoje minėto reglamento būtų taikomos techninės priežiūros nuostatos, nurodytos patvirtintose skrydžio sąlygose, susijusiose su skrydžio leidimu.
(4)
Reikėtų atitinkamai iš dalies pakeisti Reglamentą (EB) Nr. 2042/2003.
(5)
Šiame reglamente numatytos priemonės pagrįstos nuomone, Europos aviacijos saugos agentūros (4) pateikta pagal Reglamento (EB) Nr. 1592/2002 12 straipsnio 2 dalies b punktą ir 14 straipsnio 1 dalį.
(6)
Šiame reglamente numatytos priemonės atitinka Reglamento (EB) Nr. 1592/2002 54 straipsnio 3 dalyje minimo komiteto nuomonę,
PRIĖMĖ ŠĮ REGLAMENTĄ:
1 straipsnis
Komisijos reglamento (EB) Nr. 2042/2003 3 straipsnio 3 dalis pakeičiama taip:
„3. Nukrypstant nuo šio straipsnio 1 dalies, skrydžio leidimą turinčio orlaivio nepertraukiamasis tinkamumas skraidyti užtikrinamas konkrečiomis nepertraukiamojo tinkamumo skraidyti priemonėmis, kaip nustatyta pagal Komisijos reglamento (EB) Nr. 1702/2003 priedo (21 dalies) nuostatas išduotame skrydžio leidime.“.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. kovo 30 d.